Кучинэ Марие зэкIэ етIуанэщ
УФ-м атлетикэ псынщIэмкIэ и чемпионат Мэзкуу къалэм иджыблагъэ щекIуэкIащ. Лъагэу дэлъеинымкIэ дунейпсо чемпионкэ, илъэс блэкIам и спортсмен нэхъыфI, Прохладнэ щыщ Кучинэ Марие абы къыщихьыфар дыжьын медалырщ.
Габрилян Геннадий и гъэсэным зэхьэзэхуэр фIы дыдэу къыщIидзащ икIи лъагапIэхэр занщIэу къызэринэкIыурэ къекIуэкIащ. АрщхьэкIэ сантиметри 194-рэ лъагагъым Кучинэр тIэуми щхьэпрылъыфакъым. Абы и ныкъуэкъуэгъу нэхъыщхьэ Гордеевэ Иринэ сантиметри 194-м щхьэпрылъащ. Къыхуэнэжа зы екIуэлIэгъуэр абы хухихащ сантиметри 197-м.
Ди жагъуэ зэрыхъунщи, абы сантиметри 197-ри къыхуэщтакъым икIи сантиметри 191-м къыщызэтеувыIэри, дыжьын медалыр къылъысащ. Ещанэ хъуащ Королёвэ Кристинэ.
— Иджырей чемпионатыр икIэщIыпIэкIэ зыщыгъэгъупщауэ адэкIэ кIуэн хуейщ, — жеIэ Кучинэм. — Сэ езым си къуаншагъэщ дыщэ медалыр зэрысIэщIэкIар. ЗэкIэ абы и щхьэусыгъуэр жыIэгъуейщ. Тренерым абы шынагъуэ хэмылъу жеIэ, ауэ сэ хуаб- жьу сригубжьащ. Иджы тIэкIу зыдгъэпсэхужынщи, гъэмахуэ лъэхъэнэм зыхуэдгъэхьэзырынщ.
ЖЫЛАСЭ Замир.
